tartuNLP/wikipedia-smugri-20251201 huggingface dataset:
Lääne-Beskiidid

Lääne-Beskiidid (poola "Beskidy Zachodnie", tšehhi "Západní Beskydy", slovaki "Západné Beskidy") on mäestik Euroopas, osa Karpaatidest. Kulgeb Karpaatide põhjaosas ida-lääne suunas. Iseloomulikud on lamedad mäeharjad. Kõrgus kuni 1725 meetrit.
Filicudi

Filicudi on saar Türreeni meres, üks Lipari saartest. 
Pindala 950 ha. Saar on mägine, kõrgeim tipp on Fossa Felci (774 m). 
Kuulub Itaaliale.
Leeuwarden

Leeuwarden (friisi keeles "Ljouwert") on linn Hollandi põhjaosas, Friisimaa provintsi halduskeskus. 
Leeuwarden sai linnaõigused aastal 1435.
Leeuwardenis asub friisi keele ja friisi kultuuri uurimise keskus – Friisi Akadeemia.
Leeuwarden oli 2018. aasta Euroopa kultuuripealinn.
Selfossi juga

Selfoss on Islandil Jökulsá á Fjöllumi jõel asuv juga.
Selfossis langeb jõgi 100 meetri pikkusel lõigul 44 meetrit ja kõige kõrgem otsene langus on 11 meetrit. Vatnajökulli liustikult Jökulsá á Fjöllumi jõest tulev vesi voolab mitut koske ja juga läbides umbes 30 kilomeetrit, kuni jõuab Põhja-Jäämerre.
Selfossile järgneb allavoolu Dettifoss, Euroopa kõige võimsam juga. Mõlemast joast langev jõgi toitub liustiku lumesulaveest ja vooluhulk sõltub aastaajast, ilmast ja vulkaanilisest aktiivsusest.
Selfoss asub Jökulsárgljúfuri rahvuspargis.
Viljandi Kirjanduslik Selts

Viljandi Kirjanduslik Selts (ametlik nimi oli saksakeelne "Felliner Litterarische Gesellschaft") oli Viljandis tegutsenud baltisaksa teadusselts. Selts loodi Viljandi ordulinnusel 1878.–1879. aasta väljakaevamisi korraldanud komitee baasil.
Seltsi põhikirja kinnitas Vene Rahvahariduse ministri abi P. Markov 23. juunil 1881. Asutamiskoosolek toimus sama aasta 9. septembril. Seltsi eesmärgiks seati Viljandi teaduslike huvide koondamine ning muinsuste uurimine. Selts pidas ka Ditmari muuseumi, mida praegune Viljandi Muuseum loeb oma eelkäijaks. 
Seltsi esimene esimees oli Liivimaa Maagümnaasiumi 1875–1883 ajalooõpetaja, hilisem (1883–1887) Tallinna linnaarhivaar ja Berliini ülikooli professor Theodor Schiemann. 1882–1918 andis selts välja aastaraamatut "Jahresbericht der Felliner Litterarischer Gesellschaft", mis sisaldab Viljandimaa ajaloo uurimusi.
Seltsi tegevus katkes esimese maailmasõja puhkedes, mil tsaarivalitsus sulges saksa seltsid. Tegevus taastati Eesti Vabariigis, kus selts uute seaduste järgi 1919. aastal registreeriti. Seltsi tegevus soikus 1930. aastatel ja lõppes baltisakslaste Eestist lahkumisega 1939.
Ketoatsidoos

Ketoatsidoos on ainevahetushäire, mida iseloomustab ketokehade suurenenud sisaldus veres ja metaboolne atsidoos.
Ketokehad ja diabeet.
Ketokehad on atsetoained. Inimese organismis on peamised atsetoained atsetoatseaat ja 3-hüdroksübutüraat. Kui organismis on ketogeenne aktiivsus suur, on hingeõhus tunda atsetooni lõhna.
Ketoatsidoos (diabeetiline).
Ketoatsidoos on diabeediga inimestel tekkida võiv ohtlik seisund, mis on põhjustatud insuliinivaegusest või hüpoglükeemiast. Mõlemal juhul on häiritud rakkude glükoosiga varustatus ning kehas aktiveeritakse rajad, mis tõstavad veresuhkru taset (glükoneogenees, glükogenolüüs, rasvhapete lõhustamine ehk beetaoksüdatsioon). Mida täielikum on insuliinivaegus, seda intensiivsem on rasvade lõhustamine rasvkoes ja seda enam vabaneb verre ka rasvhappeid. Need liiguvad eeskätt maksa, kus neid lagundama hakatakse, kuid lagundamise käigus tekkiv atsetüül-CoA ei lülitu glükoneogeneesi ega Krebsi tsüklisse, kuna mõlema funktsioon on häiritud. Tekkinud atsetüül-CoA lülitub kuhjudes ketokehade sünteesi. Tagajärjeks on ketoainete põhjustatud happemürgisus (ketoatsidoos), juhul kui organism ei saa kiiresti lisaks vajalikul määral insuliini. Algava ja juba arenenud ketoatsidoosi korral on vere suhkrusisaldus alati suur ja uriinis on alati ohtralt nii suhkruid kui ka ketoaineid. Nende ainete sisaldus veres ja uriinis kasvab kiiresti senikaua, kui süstitakse vajalik kogus lisainsuliini. Ketoatsidoos võib tekkida diabeetikul ka hüpoglükeemia (liiga väike suhkrusisaldus veres) korral, kui veres on liiga vähe glükoosi, ei piisa selle põlemisest rakkudes, et põletada rasvhapped täielikult. Sellises olukorras nimetatakse ketoaineid näljahapeteks.
Ketokehade mõõtmine verest.
Ketokehi peaks mõõtma, kui veresuhkur ületab 17 mmol/l või kui veresuhkur on olnud pikemat aega üle 13 mmol/l. Diabeetilist ketoatsidoosi diagnoositakse tavaliselt vere- ja uriinianalüüside abil, mis mõõdavad ketoonide sisaldust veres või uriinis.
Ketokehade testi tulemused.
Alla 0,6 mmol /L – normaalne vere ketooni väärtus. 0,6 kuni 1,5 mmol /L – näitab, et toodetakse rohkem ketoone kui tavaliselt, testida hiljem uuesti, et näha, kas väärtus on langenud. 1,6 kuni 2,9 mmol /L – suur ketoonide sisaldus, võib esineda ketoatsidoosi oht. Soovitatav on pöörduda oma raviarsti poole. Üle 3,0 mmol /L – ohtlik ketoonide sisaldus, mis vajab viivitamatut arstiabi.
Birgitte, Gloucesteri hertsoginna

Birgitte van Deurs (sünninimi Birgitte Eva Henriksen, sündinud 20. juunil 1946) on Briti kuningliku perekonna liige, Gloucesteri hertsogi abikaasa. Koos oma abikaasaga täitis ta kuninglikke kohustusi oma abikaasa nõo, kuninganna Elizabeth II eest.
Noorus.
Birgitte sündis 20. juunil 1946 Odenses Taanis. Tema isa Asger Preben Wissing Henriksen oli advokaat ning tema ema oli Vivian van Deurs. Pärast vanemate lahutust võttis Birgitte perekonnanimeks Henrikseni asemel van Deurs. 
Ta kolis Cambridge'i ja töötas Londonis Taani saatkonnas.
Abielu.
1972 veebruaris kihlus Birgitte Gloucesteri printsi Richardiga, kes oli kuningas George V lapselaps. Laulatus toimus 8. juulil 1972 St. Andrew kirikus Northamptonshire'is ning oli suhteliselt tagasihoidlik. Laulatuspäeval sai Birgitte tiitli Suurbritannia ja Põhja-Iiri printsess ja kõnetlusvormeli "Tema Kuninglik Kõrgus". 
Kuus nädalat pärast pulmi hukkus ootamatult Richardi vanem vend, prints William ja Richardist sai hertsogkonna pärija. 1974. aastal, kui suri ta isa, sai Richardist Gloucesteri hertsog ning Birgittest Gloucesteri hertsoginna.
Neil on kolm last:
Ükski lastest ei kanna kuninglikku tiitlit ega täida kuninglikke kohustusi.
Ametlik roll.
Gloucesteri hertsoginna on mitmete hariduse, heaolu ja arstiteadusega seotud organisatsioonide patroon. Ta on ka saatnud hertsogit tema mitmetel välisreisidel: 1973. aastal oli tema esimene selline visiit, kui hertsog ja hertsoginna esindasid kuningannat Olav V 70. sünnipäeva puhuks korraldatud pidustustel. Hertsoginna on ka kahe Kuningliku Mereväe laeva, HMS Gloucesteri ja HMS Sandowni, ristija.
Alexander Windsor, Ulsteri krahv

Alexander Windsor, Ulsteri krahv (Alexander Patrick Gregers Richard Windsor; sündinud 24. oktoobril 1974) on Gloucesteri hertsogi Richardi ja hertsoginna Birgitte ainus poeg. Hertsogi vanima poja ja pärijana on tema tiitel Ulsteri krahv. Tal on ka nooremad õed Davina ja Rose. 
Ta abiellus 22. juunil 2002 Claire Boothiga. 12. märtsil 2007 sündis neil poeg Xan Richard Anders Windsor ja 20. mail 2010 tütar.
Lord Ulster on Briti Armee ohvitser ja ta on teeninud King's Royal Hussarsi rügemendis alates 1998. aastast. 2002. aastal viibis ta tegevteenistuses Kosovos.
Ulsteri krahv on 2015. aasta seisuga Briti troonipärimisjärjekorras 25. kohal.
Davina Lewis

Leedi Davina Lewis (Davina Elizabeth Alice Benedikte Windsor, sündinud 19. novembril 1977 Londonis) on Gloucesteri krahvi ja krahvinna teine laps ning vanem tütar. 
Ta on 2015. aasta seisuga troonipärimisjärjekorras 28. kohal.
Ta sündis 19. novembril 1977 Londonis Paddingtoni haiglas. 
Leedi Davina õppis Kensingtoni Algkoolis Notting Hillis, seejärel St. George'i koolis Berkshire'is ning on lõpetanud Lääne-Inglismaa Ülikooli meedia erialal. 
31. juulil 2004 abiellus ta Gary Lewisega (s. 15. augustil 1970). Laulatus toimus Kensingtoni palee kabelis. Gary on ehitaja ja surfar; tal on varasemast suhtest poeg Ari (s. 1993). Ta on esimene maoori päritolu Briti kuningakoja liige. 
Enne abiellumist oli paar teineteist tundnud neli aastat, olles tutvunud Bali saarel. Laulatusel olid ainsate kuningapere liikmetena kohal neiu vanemad, Gloucesteri hertsog Richard ja hertsoginna. 
Ametlikult tuleks Davina poole pöörduda sõnaga "leedi": Leedi Davina Lewis.
Rose Gilman

Leedi Rose Gilman (Rose Victoria Brigitte Windsor) (s. 1. märtsil 1980) on Gloucesteri krahvi ja krahvinna teine tütar ja noorim laps. 
Ta on sündinud 1. märtsil 1980 Londonis Paddingtoni haiglas. Ta on lõpetanud St. George'i kooli Windsoris.
Ta abiellus 19. juulil 2008 George Gilmaniga. Neil sündis 2010. aastal tütar Lyla Gilman.
Leedi Rose on 2015. aasta seisuga Briti troonipärimisjärjestuses 31. kohal.
Suðurnes

Suðurnes on 1. järgu haldusüksus (piirkond) Islandi edelaosas.
See on kõige väiksema pindalaga piirkond Islandil, kuid rahvaarvult on see kaheksa piirkonna seas neljandal kohal.
Seal asub Keflavíki rahvusvaheline lennujaam.
Piirkond jaguneb viieks vallaks:
Vesturland

Vesturland on 1. järgu haldusüksus (piirkond) Islandi lääneosas.
Piirkond jaguneb 10 vallaks: Akraneskaupstaður, Borgarbyggð, Dalabyggð, Eyja- og Miklaholtshreppur, Grundarfjörður, Helgafellssveit, Hvalfjarðarsveit, Skorradalshreppur, Snæfellsbær ja Stykkishólmsbær.
Piirkonna halduskeskus on Borgarnes, mis asub Borgarbyggði vallas.
Höfuðborgarsvæði

Höfuðborgarsvæði (otsetõlkes 'Pealinnapiirkond') on 1. järgu haldusüksus (piirkond) Islandi edelaosas, mis hõlmab pealinna Reykjavíki ja veel kuus valda (Kópavogur, Hafnarfjörður, Garðabær, Mosfellsbær, Seltjarnarnes ja Kjósarhreppur).
Hoolimata väikesest pindalast elab Höfuðborgarsvæðis 64% Islandi elanikkonnast.
Norðurland eystra

Norðurland eystra on 1. järgu haldusüksus (piirkond) Islandi põhjaosas. See on pindalalt teine piirkond Islandil Suðurlandi järel.
2022. aasta seisuga elas seal 31 161 inimest, millega see on Islandi rahvaarvult kolmas piirkond Höfuðborgarsvæði ehk pealinnapiirkonna ja Suðurlandi järel.
Norðurland vestra

Norðurland vestra on 1. järgu haldusüksus (piirkond) Islandi põhjaosas. See on Islandi kõige väiksema rahvastikutihedusega piirkond.
2022. aasta alguse seisuga elas seal 7405 inimest. Ainult Vestfirðiri piirkonnas elas veel vähem inimesi.
Piirkonna halduskeskus on Sauðárkrókur.
Suðurland

Suðurland on 1. järgu haldusüksus (piirkond) Islandi lõunaosas. See on Islandi kõige suurema pindalaga piirkond.
2022. aasta seisuga elas seal 32 437 inimest, millega see on Islandi rahvaarvult teine piirkond Höfuðborgarsvæði ehk pealinnapiirkonna järel.
John Stuart Mill (ansambel)

John Stuart Mill on 2005. aastal Pärnus moodustatud alternatiivrokki viljelev ansambel.
2005. aastal salvestas bänd Pärnu avatud noortekeskuses Che oma esimese loo "Moskva neegrid", mis läks kohalike noortebändide kogumikule.
2007. aasta oktoobris ilmus bändil DVD "Live in ARS".
2008. aastal ilmus bändil koostöös plaadifirmaga Shitsounds Co EP "Steriilne särk, revolverkülmad prillid".
2010. aastal ilmus bändi esimene stuudioalbum "Panoptikon".
Videograafia.
Videod.
Filmides.
"Arbavere" on muusikaline dokumentaalfilm. Filmi muusikas on kasutatud ansamblite John Stuart Mill ("Lüüriline intermetso" ja "Moskva Neegrid ("remixed")") ja 400 loomingut. Filmis on ka klipid John Stuart Milli esinemisest Tallinnas Glehni lossis 6. oktoobril 2005. aastal.
Iokaste

"See artikkel räägib vanakreeka mütoloogia tegelasest; planeedi Jupiter kaaslase kohta vaata artiklit Iokaste (kuu)"
Iokaste (vanakreeka keeles Ἰοκάστη, ladinapäraselt "Iocasta" või "Jocasta") oli vanakreeka mütoloogias Teeba kuninganna, Oidipuse ema ja naine.
Iokaste oli Teeba üliku Menoikeus vanema tütar ja Kreoni õde. Pärast eelmiste Teeba valitsejate Zethose ja Amphioni õnnetut surma valiti uueks kuningaks Laios, kes oli aastase poisina juba korra kuningas olnud, ent siis kukutatud. Laios valis endale abikaasaks Iokaste.
Vanuselt olid nad väga erinevad. Tõenäoliselt oli Laios üle 50 ja Iokaste alla 20 aasta vana.
Oraakel oli hoiatanud Laiost laste saamise eest. Laios muutus sellepärast väga murelikuks, kui Iokaste rasestus, ja läks Teiresiaselt nõu küsima. Ennustaja vastas, et sünnib poeg, kellele on määratud tappa oma isa ja abielluda emaga. Kui laps sündis, sidus Laios tal jalad kokku ja viis mägedesse, lootes, et laps nii peatselt sureb.
Poisi leidsid karjased, kes viisid ta Korintosesse. Sealne kuningas Polybos ja tema naine Periboia kasvatasid poisi üles ja andsid talle nimeks Oidipus. Kui poiss oli täiskasvanuks saanud, ennustati tallegi, et ta tapab oma isa ja abiellub emaga. Oidipus, kes uskus, et tema tõelised vanemad on Polybos ja Periboia, lahkus seepeale Korintosest ja suundus Teebasse. Teel kohtus ta kaarikus sõitva Laiosega, kes nõudis, et Oidipus annaks talle teed. Nad läksid tülli ja Oidipus tappis Laiose. Kumbki ei teadnud siis, et nad on sugulased.
Oidipus kohtus enne Teebasse jõudmist ka Sfinksiga, kes linna lähedal teekäijaid jahtis ja tappis, ning surmas ta. Oidipus valiti tänutäheks uueks kuningaks, sest Laiosel sugulasi ei olnud. Ta abiellus vana kuninga lese Iokastega. Nad said neli last: pojad Polyneikese ja Eteoklese ning tütred Antigone ja Ismene.
Hiljem, kui tuli välja, et Oidipus on tapnud oma isa ja abiellunud oma emaga poos Iokaste ennast üles ning Oidipus torkas end sõlenõelaga pimedaks. Euripidese "Foiniiklannades" on Iokaste elus seni, kuni näeb oma poegi sõjas teineteist tapmas, ja viskub siis mõõga otsa. Oidipus jäi kuningaks, kuid pimedana ei saanud ega tahtnudki ta valitseda. Regendiks sai Iokaste vend Kreon.
Iokaste järgi on nimetatud planeedi Jupiter kaaslane Iokaste.
Vaata ka.
Olukorda, kus poeg armastab oma ema, nimetatakse Oidipuse kompleksiks.
Heiko Leesment

Heiko Leesment (sündinud 2. novembril 1985 Pärnus) on eesti politoloog, muusik ja luuletaja. Tema varjunimed on Herbert Roogmaa, Albert Marginal, Albmerty Marginal.
Ta on ansambli Sibyl Vane asutajaliige, bassist ja mänedžer.
Elukäik.
Heiko Leesment lõpetas 2005. aastal Pärnu Sütevaka Humanitaargümnaasiumi, kus õppis sotsiaalkallakuga klassis. 
Tema akadeemilise uurimishuvi fookuses on libertaarne paternalism ja nügimise teooria, mille kohta on avaldanud artikleid ja kaitsnud lõputööd Tartu Ülikoolis filosoofia erialal (BA, 2019) ja Tallinna Ülikoolis politoloogia erialal (MA, 2021). Tema lõputööde teemad olid vastavalt "Kas libertaarne paternalism on rakendatav Robert Nozicki kontseptsioonina minimaalsest riigist?" ja "Nügimine kui võimu ja valitsemise tehnoloogia".
Ta on 1999. aastast tegelenud muusikaga ja 2001. aastast osalenud mitmes ansamblis. Esimesed luulekatsetused pärinevad 1999. aastast ja 2001. aastast on ta Eesti Luuleliidu liige. Alates 2005 kasutab ta luuletajana pseudonüümi Herbert Roogmaa ja muusikuna Albert (või Albmerty) Marginal. 
Alates 2007. aastast on ta Eesti Autorite Ühingu liige. Aastatel 2010–2017 töötas ta Politsei- ja Piirivalveameti kommunikatsioonibüroos. Aastatel 2010–2014 juhtis ta Pärnu Päikeseraadios iganädalast kohalikku muusikaelu kajastavat saadet "Äikeseraadio". Aastatel 2018–2022 töötas ta Häirekeskuses meediasuhete juhi ja 112 teenuse juhina.
Regina-Nino Mion

Regina-Nino Mion (neiupõlvenimega Kurg; sündinud 20. veebruaril 1979) on eesti kunstiteadlane ja filosoof.
Haridus.
Ta on lõpetanud 2002. aastal Eesti Kunstiakadeemia skulptuuri erialal ja õppinud Eesti Humanitaarinstituudi magistriõppes kultuuriteooriat. 
Töökäik.
Ta töötas 2008. aastani Tallinna Ülikooli Eesti Humanitaarinstituudis akadeemilise sekretärina.
Ta on töötanud 2017. aastast Eesti Kunstiakadeemia kunstiteaduse ja visuaalkultuuri instituudi teadurina ja 2021. aastast vanemteadurina. 
Mioni peamised uurimissuunad on fenomenoloogiline esteetika, Edmund Husserli filosoofia ja pildiline representatsioon.
Isiklikku.
Tema isa on teoloog Ingmar Kurg, vanaisa oli soomepoiss ja baptisti vaimulik Ilmar Kurg.
Salutaguse mõis

Salutaguse mõis (saksa keeles "Sallentack") oli rüütlimõis Hageri kihelkonnas Harjumaal, tänapäevase haldusjaotuse järgi Rapla maakonnas Kohila vallas Salutaguse külas. Mõis eraldati Angerja mõisast 1700. aastal.
Arhitektuur.
Historitsistlikus stiilis piklik ühekorruseline peahoone valmis 19. sajandi teisel poolel. Ehitise fassaadi kaunistasid astmikviiludega kesk- ja külgrisaliidid. Hoone põletati maha 1905. aasta revolutsiooni käigus, ent ehitati veidi muudetud kujul taas üles (astmikviilud tehti siledaks; mõisaesine terrass ehitati ümber). Korterelamuna kasutust leidnud mõisahoone põles uuesti 1980. aastatel, misjärel jäi varemeisse.
Mõisaansambel.
Mõnesaja meetri pikkune sihitee viis Kohila–Tuhala maanteelt otse mõisasüdamesse, osutades künkale ehitatud peahoone keskteljele. Kõrvalhooned paiknesid peahoonest põhja pool, nii peahoone esise auringi servas kui ka sissesõidutee-allee äärsetel aladel. Mõisasüdant ümbritseb mõisapark.
Omanikud.
1879. aastani kuulus mõis Meyendorffidele. 1879. aastast oli ta Ungern-Sternbergide ja Rammide valduses. Mõisa viimane võõrandamiseelne omanik oli Fridolf von Ramm. Edaspidi on üks mõisasüdame nimetamist väärt omanikke olnud Busch, kes rajas 1930. aastal Salutaguse mõisa endisse viinavabrikusse pärmitehase. Venemaa riigiametnik Konrad Axel von Gernet on sündinud Salutaguse mõisas.
Mõis tänapäeval.
Pärast 1980. aastatel toimunud põlengut mõisa peahoonet ei taastatud, ohtlikud varemed lammutati 23. veebruaril 2012. Hävinud on ka paljud kõrvalhooned, mõni hoone on aga kohandatud Salutaguse pärmivabriku tootmishooneks. Veidi muudetud kujul eksisteerib tänini peahoone läheduses mõisa valitsejamaja (puithoone) ning pargis on seni alles aiapaviljon, kus peetakse tihti külaüritusi.
Ressursijaotus

Ressursijaotus on operatsioonisüsteemi poolt hallatav arvuti riistvaraliste ressursside optimaalne jaotamine protsesside vahel. Sellega tegeleb ressursi jagamise algoritm - plaanur.
Operatsioonisüsteemi tööks on määrata, millises järjekorras võetakse konkreetne protsess protsessori või näiteks kõvaketta poolt jutule. Protsessi asetsemist ja käitumist selles järjekorras kontrollib vastav tarkvara (plaanur ("scheduler")). Reeglina on plaanuri ülesandeks jaotada protsessori koormust protsesside vahel võimalikult võrdselt ning optimaalselt.
Eriti kriitiline on plaanuri käitumisalgoritmi valik ja seadistamine superarvutite puhul. Personaalseks kasutuseks mõeldud operatsioonisüsteemide (näiteks Microsoft Windows) puhul ei ole plaanuri töö eriti hästi reguleeritud: kõige ilmekamaks näiteks on see, kui mõni protsess haarab kas sihilikult või vea tõttu enda alla protsessori kogu ressursi ja aeglustab nõnda operatsioonisüsteemi tunduvalt või põhjustab koguni selle hangumise. Süsteemikriitiliste rakenduste käitamiseks mõeldud operatsioonisüsteemide puhul on sellega arvestatud ning näiteks Solarise puhul rakendab plaanur eespoolkirjeldatud olukorra puhul vastavad kaitsemeetmed.
Plaanuri tööpõhimõte on alati paika pandud mingi kindla algoritmi alusel.
Eelisasendus

Eelisasendus (ingl. k "preemption") tähendab seda, et teatud algoritm – plaanur – saab peatada töös oleva protsessi töötlemise, eelistades sellele kõrgema prioriteediga protsessi ja lükates selle töötlusse.
Tööpartei (Holland)

Hollandi Tööpartei (hollandi "Partij van de Arbeid", lühend: PvdA) on sotsiaaldemokraatliku suunitlusega Hollandi partei. Loodi 1946. aastal, kui liitusid sotsialistlik Hollandi Sotsiaaldemokraatlik Töölispartei ("SDAP"), väike sotsiaalliberaalne Vabameelsete Demokraatlik Liiga ("VDB") ja väikene sotsiaalprotestantlik Kristlik Demokraatlik Liit ("CDU").
Ajalugu.
Tööpartei loojad tahtsid lõpetada ühiskonna jaotumist piilariteks (hollandi "Verzuiling") rahvapartei moodustamise kaudu (HSDTP esindas sotsialistliku piilarit, VDL esindas üldist piilarit, KDL protestantliku piilarit). 1946. aasta programm kombineeris sotsialistlike ideaale liberaalsete, religioonsete ja humanistlike ideedega. 1948. aastal lahkus osa liberaale HTP-st, kuna neid ei rahuldanud partei sotsialistlik diskursus. Seega eesmärk piilareid kaotada HTP-l ei õnnestunud. Lahkulöönud liberaalid moodustasid koos konservatiivse Hollandi Vabaduseparteiga (PvdV) paremtsentristliku konservatiiv-liberaalse Rahvapartei Vabaduse ja Demokraatia Eest (VVD).
Esindatus valitavates kogudes.
Parteil on 6 kohta Euroopa Parlamendis, mis on suurim esindus Hollandi parteidest. Hollandi parlamendi teises kojas on HTP-l 9 kohta 150-st, esimeses kojas 6 kohta 75 kohast. 2007–2010 kuulus Tööpartei KDÜ ja Kristliku Liiduga KDÜ juhitavasse valitsusse.
Rahvusvahelised suhted.
Partei kuulub Sotsialistlikku Internatsionaali ja Euroopa Sotsiaaldemokraatlikku Parteisse.
Sevan

Sevan (armeenia keeles Սևան; 1935. aastani "Jelenovka", vene keeles "Еленовка") on kuurortlinn Armeenias Gegharkhunikhi maakonnas, Sevani järve põhjakaldal.
Linn asub enam kui 1900 meetrit üle merepinna ulatuval kõrgendikul, 66 km kirdes Armeenia pealinnast Jerevanist ja 40 km põhjas maakonnakeskusest Gavarist. 
Asula sai alguse 1842. aastal Jelenovka-nimelise vene külana ning kandis seda nime 1935. aastani. 
Sevani ümbritseb Sevani rahvuspark, mis ulatub linna kirdeservast edelaservani, idas moodustab linna loodusliku piiri Sevani järv.
Thalin

Thalin (venepärane nimekuju "Talin") on linn Armeenias Aragatsotni maakonnas.
Inimkaubandus

Inimkaubandus on ÜRO rahvusvahelise organiseeritud kuritegevuse vastase konventsiooni Palermo protokollis sätestatud definitsiooni järgi
"inimese värbamine, vedamine, üleandmine, majutamine või vastuvõtmine, inimröövi toimepanemine või muul viisil jõu kasutamine või sellega ähvardamine, petmine, võimu kuritarvitamine, isiku abitu seisundi ärakasutamine või inimese üle mõjujõudu omava isiku nõusoleku saavutamine selleks, et inimest ekspluateerida. 
Ekspluateerimisena käsitletakse teise isiku prostitueerimisele sundimist või muul viisil seksuaalset ärakasutamist, sunniviisilist tööd või teenistust, orjuses või sama laadi seisundis pidamist või elundi sunniviisilist eemaldamist. Inimkaubanduse ohvri enda nõusolek ekspluateerimiseks ei oma tähtsust ega vähenda kuriteo tõsidust juhul, kui tegu on toime pandud esimeses punktis nimetatud viisil. 
Laps on alla kaheksateistkümneaastane isik ja tema värbamine, vedamine, üleandmine, majutamine või vastuvõtmine ekspluateerimiseks on igal juhul inimkaubandus ka siis, kui selleks ei ole rakendatud ähvardamist, petmist, võimu kuritarvitamist jms (vt esimest punkti)."
The Belka

the BELKA on 1994. aastal Pärnus alguse saanud punk rock bänd. 
Alates 1. jaanuarist 2007 kandis bänd mõnda aega nime the BLK.
Defekt

Defekt on viga, rike, puudus või puue.
Jaak Visnap

Jaak Visnap (sündinud 12. september 1975) on kunstivisionäär, galerist ja kunstnik. Ta on maali-, foto ja litograafiakunstnik.
Ta õppis aastatel 1995–1998 Pärnu Sütevaka Humanitaariumi Kunstikolledžis ja 1999–2003 Eesti Kunstiakadeemias.
Ta elab ja töötab Tallinnas, on Eesti Litograafiakeskuse kaasasutaja ja juhataja.
Jaak Visnap kuulub alates 2005. aastast Eesti Kunstnike Liitu.
Hillel

Hillel (heebrea הלל) ehk rabi Hillel (umbes 60 eKr – umbes 10 pKr) oli üks kuulsamaid juudi kirjatundjaid, sünedrioni eesistuja ning judaismis seniajani autoriteetse vabameelse pühakirjatõlgenduskoolkonna rajaja. 
Hillel oli suure südamega ja kannatlik Seaduse-õpetaja, kes jutlustas vägivallatust ja kellel oli arvukalt õpilasi. 
Teine tema kaasaegne mõjukas kirjatundja oli rabi Shammai, kes tõlgendas Seadust mitmes asjas rangemalt. 
Hilleli sõnadel on juudi pärimuses, eeskätt juudi eetikas, seniajani oluline tähendus. 
Kui tal paluti esitada Toora sisu ühe jala peal seistes, vastas ta: "Ära tee teisele seda, mida ise vihkad! See on kogu Toora, kõik ülejäänu on vaid selle seletus. Mine ja õpi seda."
"Pirke Avot" sisaldab palju tema ütlusi. Üks kuulus näide: "Kui ma ei ole enda jaoks, siis kes on minu jaoks? Ja kuni ma olen ainult enda jaoks, mis ma siis olen? Ja kui mitte nüüd, siis millal?"
MHPArena

MHPArena on jalgpallistaadion Stuttgardis Saksamaal. See on jalgpalliklubi VfB Stuttgart koduväljakuks.
Alates ehitamisest 1933. aastal kuni 1945. aastani kandis staadion nime Adolf-Hitler-Kampfbahn, aastatel 1945–1949 Century Stadium/Kampfbahn, aastatel 1949–1993 Neckarstadion (Neckari jõe järgi), aastatel 1993–2008 Gottlieb-Daimler-Stadion, aastatel 2008–2023 Mercedes-Benz Arena. 
Saksamaa esimene Teise maailmasõja järgne rahvusvaheline võistlus jalgpallis oli sellel staadionil peetud kohtumine Saksamaa ja Šveitsi meeskonna vahel 1950. aastal. 40 aastat hiljem võõrustati Saksamaa taasühinemise järel jälle esimesel maavõistlusel šveitslasi.
Gottlieb-Daimler-Stadion moderniseeriti 2006. aasta jalgpalli maailmameistrivõistluste tarbeks juba aastatel 1999–2001 FIFA maailmameistrivõistluste standarditele vastavaks. MM-i tarvis tehtud värskenduse järel hinnati silmapaistvaimaks tekstiilist katusekatet. See projekt läks maksma 51,5 miljonit eurot. Staadion mahutab 53 200 pealtvaatajat.
Sellel staadionil on toimunud nii spordivõistlusi kui ka kultuuriüritusi. Ka 1974. aasta jalgpalli maailmameistrivõistluste raames toimus seal osa alagrupi mänge. 1986. aasta toimusid staadionil Euroopa meistrivõistlused kergejõustikus. Kaks aastat hiljem 1988. aastal võõrustas staadion jälle jalgpallureid, kui seal peeti jalgpalli Euroopa meistrivõistluste alagrupi mänge. 1993. aastal toimusid Stuttgardis IV kergejõustiku maailmameistrivõistlused. Sellel staadionil on peetud Euroopa Karikavõistluste Finaal.
2008. aasta märtsis tehti teatavaks, et mais 2009 hakatakse staadioni ümber ehitama vaid jalgpalliareeniks. Ehitustööd peaksid lõppema 2011. aasta lõpuks.
Manivald Kesamaa

Manivald Kesamaa (aastani 1936 Gottlieb-Manivalde Geitsmann; 7. oktoober 1921 Narva – 8. november 1985 Tallinn) oli eesti luuletaja ja publitsist.
Manivald Kesamaa sündis Narvas raudteelase perekonnas. 
Ta õppis Tallinn-Nõmmel Hiiu Algkoolis, Tallinna Poeglaste Kaubanduskoolis 1936–1939 ja Tallinna Poeglaste Kommertskoolis 1939–1941. 
Võttis Eesti Laskurkorpuse koosseisus luuraja ja tankihävitajana osa teisest maailmasõjast. 
Oli aastatel 1946–1949 ajalehe Säde kirjanduslik kaastööline, seejärel lühikest aega ajakirja Stalinlik Noorus vastutav sekretär. 1949–1953 oli ta ajakirja Pioneer toimetaja.
Alates 1954. aastast oli Manivald Kesamaa kutseline kirjanik. Kirjanike Liidu liige oli ta alates 1950. aastast.
Milvi Seping

Milvi Seping (18. september 1929 Paduvere, Vana-Põltsamaa vald – 19. august 2022) oli eesti luuletaja.
Milvi Seping õppis Paduvere, Vitsjärve ja Põltsamaa algkoolis ning Tartu tööstuskoolis nr. 12, lõpetas 1948 lukkseppana. 
Töötas 1948–1971 Tartu Kontrollaparatuuri Tehases lukksepana, seejärel oli kutseline kirjanik Tartus. 
Kirjanike Liidu liige oli ta alates 1975. aastast. 
Tema loomingut on viisistanud teiste hulgas ansambel John Stuart Mill.
Teosed.
Luulekogud
Lühiproosakogu
Aitoolia kuningas

Aitoolia kuningas on vanakreeka mütoloogias Aitoolia maakonna valitseja. Mütoloogia aegadel kuulus ka Aitooliast läänes paiknev Akarnaania Aitoolia kuninga valitsusalasse.
Esimene Aitoolia kuningas oli Elise kuninga Endymioni poeg Aitolos, kes oma isa surma järel vendade vahel tekkinud kodusõjas lüüa sai ja põgenes Aitooliasse, mis tema järgi nime sai. Ta abiellus najaadi Pronoega. Neil oli kaks poega Kalydon ja Pleuron.
Kalydon asutas Aitooliasse Kalydoni linna ja Pleuron Pleuroni linna. Pole teada, kumb neist vendadest vanem oli või kumb neist kuningas oli. Kuna Aitoolia pealinn oli Kalydon, võib oletada, et kuningas oli Kalydon.
Pleuronil oli üks laps, poeg Agenor. Kalydonil oli üks laps, tütar Epikaste. Vennad naitsid oma lapsed omavahel. Kuningas Agenor sai Epikastega poja Porthaoni ja tütre Demonike.
Kuningas Porthaonil oli kaks last. Vanem poeg oli Oineus ja noorem Agrios. Oineus valitses Aitoolias kaua. Kui ta vanaks jäi, selgus, et troonipärilusega tekivad raskused: poegi tal veel oli, ent seaduslikke pojapoegi mitte ühtki.
Agrios kukutas oma poegadega Oineuse ja hakkas ise kuningaks. Oineuse vallaspoja Tydeuse poeg Diomedes tuli oma vanaisale appi ja tagastas Aitoolia trooni Oineusele. Agrios ja tema pojad (peale ühe, kes suutis põgeneda) tapeti.
Võimalik, et pärast Oineuse surma valitses lühikest aega tema poeg Klymenos, ent tal polnud lapsi. Kui tuli valida uus kuningas, eelistati Oineuse kahe alaealise tütrepoja vahel valides Deianeira ja Heraklese pojale Hyllosele Gorge ja Andraimoni poega Thoast. Arvatavasti valitses kas regendi või kuningana alguses Andraimon.
Thoase ajal eraldas Akarnanos Aitoolia vähem arenenud lääneosa, mis asus teisel pool Acheloosi jõge, ja moodustas Akarnaania maakonna. Thoas ei saanud sinna parata, sest Akarnanost toetasid tema vanaisa, jõejumal Acheloos, ja tolle tütar, Akarnanose ema Kallirrhoe.
First Come First Served

First Come First Served (FCFS) algoritm on tuntud ka nime all First In, First Out (FIFO). Ressursse eraldatakse protsessidele tellimiste saabumise järjekorras. Heaks näiteks on järjekord kassas – kes tuli esimesena järjekorda seisma, seda ka teenindatakse esimesena, kes tuli teisena, seda teenindatakse teisena jne.
FDFS sarnaneb algoritmiga, mis oli kasutusel näiteks MS-DOS-is ja Mac OS-is. Tegemist väga omapärase algoritmiga, sest näiteks kui panna arvuti arvutama välja pii komakohti, ei saa samal ajal mitte midagi teha, ehk teisisõnu ei saa teha midagi enne, kui arvuti vooluvõrgust lahti ühendada. Samas oleks mõistlik kasutada seda algoritmi näiteks satelliidikeskuse arvutivõrgus, kus päeval, mil töötajad kasutavad arvuteid, on algoritmiks näiteks SRTN, aga tööpäeva lõppedes lülitub kogu arvutivõrk automaatselt ümber analüüsima satelliitidelt kogutud andmemüra ning hommikul lülitub jälle tagasi. Kindlasti aga ei sobiks selline algoritm oma kõrge latentsuse tõttu hästi personaalarvutites kasutamiseks – näiteks kui kasutaja klõpsab ikoonil ja see ei avane, sest parasjagu on töös mõni teine protsess, siis natukese aja pärast klõpsab kärsitu kasutaja uuesti ikooni, pannes ühe ja sama programmi kahekordselt avamist ootama.
Shortest Job Next

Shortest Job Next (SJN) on algoritm, mis on tuntud ka nimega Shortest Job First (SJF).
Olekus „valmis” ("ready") olevatest protsessidest valitakse alati järgmisena täitmiseks eeldatavalt kõige kiiremini täidetav protsess. Tegemist on eelisasendust mittetoetava algoritmiga. Selle algoritmi eeliseks on see, et lühikese kestusega protsessid täidetakse väga kiiresti ning uute protsesside lisandumisel pole plaanuril tarvis palju vaeva näha protsessi paigutamisega täitmise järjekorda. Ebaoptimaalseks võib aga see algoritm kujuneda sel juhul, kui on selliseid protsesse, mis vajavad pikemat protsessorikasutust, kuid pidevalt tulevad peale lühikest protsessorikasutust vajavad protsessid ning lõpptulemusena jäävad pikemat protsessorikasutust tahtvad protsessid "nälga".
Shortest Remaining Time Next

Shortest Remaining Time Next (SRTN) on ressursijaotuse algoritm, mille korral valitakse olekus „valmis” ("ready") olevatest protsessidest alati järgmisena täitmiseks eeldatavalt kõige kiiremini täidetav protsess.
Tegemist on eelisasendust toetava algoritmiga. Selle algoritmi eeliseks on see, et lühikese kestusega protsessid täidetakse väga kiiresti ning uute protsesside lisandumisel pole plaanuril tarvis palju vaeva näha protsessi paigutamisega täitmise järjekorda. Ebaoptimaalseks võib see algoritm aga kujuneda sel juhul, kui on selliseid protsesse, mis vajavad pikemat protsessorikasutust, kuid pidevalt tulevad peale lühikest kasutust vajavad protsessid.
Boriss Slutski

Boriss Abramovitš Slutski (vene "Борис Абрамович Слуцкий"; 7. mai 1919 Slovjansk, Ukraina – 22. veebruar 1986 Tula) oli juudi päritolu vene luuletaja.
Boriss Slutski on maetud Pjatnitskoje kalmistule.
Ložban

Ložban (rahvusvahelises foneetikatähestikus [ˈloʒban], ametliku täisnimega Lojban: a realization of Loglan) on tehiskeel, mille lõi ja mida arendab Logical Language Group (esialgne variant valmis aastal 1987). Lojban põhineb varasemal tehiskeelel Loglan, täiendades seda, parandades kasutatavust ja lõdvendades autoriõigusi. Sel on ISO 639 keelekood jbo.
Ložbani ja Loglani eesmärgid ja omadused kattuvad suuresti. Mõned Lojbani omadused:
Loglani esialgne eesmärk oli Sapir-Whorfi hüpoteesi kontrollimine, samas Lojbani kogukonna plaanid on laiemad:
Nagu paljudes väikese kõnelejaskonnaga keeltes, nii pole ka Lojbanis kuigi palju kirjandust.
Hääldamine.
Ložbani tähestikus on 26 tähte: ' , . a b c d e f g i j k l m n o p r s t u v x y z. Ladina tähestikust puuduvad h, w ja q. Suurtähti ei kasutata muidu, kui rõhu märkimiseks pärisnimedes, neid ei loeta eraldi tähtedeks. Mõnda tähte võib mitut moodi hääldada. Järgnevas tabelis on lubatavad hääldused:
Kokkuvõtteks, Lojban kasutab eesti keele moodi hääldusi, välja arvatud ', x ja j.
Lojbani grammatika.
Lojbanis on 3 lauseliiget: "brivla" - täidab nimisõnade ja tegusõnade aset, "cmene" - pärisnimed ja "cmavo" - artiklid, arvud, ajad, asesõnad jne. Puuduvad omadussõnad ja määrsõnad nagu eesti keeles.
Põhilise osa Lojbanist moodustavad positsioonilised predikaadid ehk "brivla". Nad käituvad nagu funktsioonid matemaatikas ja programmeerimises. Näiteks "bramau" tähendab "suurem" - "mi bramau do le ka clani" tähendab "ma olen suurem kui sina pikkuse omaduse järgi". "brivla" positsioone saab muuta - "fi le ka clani fe do fa mi bramau" tähendab "pikkuse poolest ma ületan sind".
Veel paar näidet:
"brivla"de positsioonid sõltuvad "brivla" definitsioonist. Loomade-taimede puhul on teine positsioon liik või tõug, sõna "klama" (minema) puhul on esimene koht see, kes läheb; teine - siht, kolmas - kust, neljas - kustkaudu, viies - millega/transpordivahend.
Lojban püüab eemaldada sõnade ja lausete mitmetähenduslikkuse ("Nägin unes surnud koera" - kumb oli unes, mina või koer?), samuti on selle häälikud valitud nii, et sõnu oleks lihtne üksteisest eristada.
Grammatika on defineeritud formaalselt YACCi abil.
Sõnavara.
Lojbani sõnavara on saadud maailma 6 enimkasutatava keele "kokkusegamisel", ehk 1,342 tüvisõna "gismu" on arvuti valitud hiina, hindi/urdu, inglise, hispaania, araabia ja vene keele tüvede kokkusegamisel. See peaks tegema keele lihtsasti omandatavaks võimalikult suurele arvule inimestest. Tüvisõnu ehk "gismu"sid saab kombineerida mitmel viisil, nii luues uusi (üldjuhul täpsemaid) tähendusi - ülalpool näiteks toodud "bramau" on kombinatsioon sõnadest "barda" (suur) ja "zmadu" (rohkem). Samuti on võimalik sõnu laenata teistest keeltest, neid modifitseerides arusaadavaks ka teise keele mitteoskajatele. Näiteks itaalia spaghetti oleks "djarspageti" - "dja" on osa sõnast "cidja" ehk "toit", seega saab jutust aru ka ilma itaalia keelt oskamata.
Näidistekstid.
Tõlked.
http://www.lojban.org/tiki/tiki-index.php?page=Texts+In+Lojban&amp;bl - ja palju muud.
Ehitusprojekt

Ehitusprojekt on ehitise või selle osa ehitamiseks ja kasutamiseks vajalike dokumentide kogum, mis koosneb seletuskirjast, materjalide loetelust ja spetsifikatsioonist (sisaldab koguseid ja mõõte), tehnilistest ja arhitektuurilistest joonistest, hooldusjuhenditest ja muudest asjakohastest dokumentidest ja materjalidest.
Ehitusprojekti sisu ja mõiste juriidiliselt on esitatud ehitusseaduses. 
Ehitusseadus § 18, lg 1
Ehitusprojekt peab olema koostatud mahus, mis võimaldab hinnata ehitisele õigusaktides esitatud nõuete täitmist. Ehitusprojekt peab detailplaneeringu kohustuse korral vastama selles nõutud tingimustele ja muudel juhtudel üldplaneeringu alusel väljastatud projekteerimistingimustele.
Ehitusprojekti olemasolu on oluline ka ehituse hilisema ekspluatatsiooni ja hoolduse läbiviimise seisukohast. Ehitusprojekti abil saab ülevaate ehitise tehnilisest lahendusest. Selle alusel saab vajaduse korral kavandada ehituse hooldust, remonti- ja renoveerimist, samuti kavandada ehitise parendus- ja laiendusprojekte (näiteks projekteerida lisakorrused, lisa-avasid, lammutada vaheseinu või vältida nende tegemist jne).
Albert Trapeež

Albert Trapeež on müstifitseeritud tegelane, kellel on fiktiivne biograafia ja kelle nime all on avaldatud mitme autori tekste. 
Suurem osa Albert Trapeeži nime all avaldatust pärineb Leonhard Lapinilt. 
Kirjutanud tekste ansamblile Propeller, avaldanud luulet omakirjastuslikes väljaannetes ja ajakirjades.
FIFO

FIFO on ingliskeelne akronüüm, mis võib tähendada järgmist:
George Windsor, St. Andrewsi krahv

George Windsor, St. Andrewsi krahv (George Philip Nicholas Windsor) (sündinud 26. juunil 1962) on Kenti krahvi ja krahvinna vanim laps ning ainus poeg. 
Tiitli "St. Andrewsi krahv" päris ta isalt ning kannab seda kui Kenti krahvkonna pärija.
9. jaanuaril 1988 abiellus George Sylvana Palma Tomaselliga Edinburghis. Kuna naine on katoliiklane, eemaldati George Windsor Briti troonipärimisjärjekorrast, kuid tema tütar Amelia kuulub sinna. 2013. aasta kroonipärimisseaduse alusel taastati ka tema enda koht troonipärimisjärjekorras ja ta on seal 2022. aasta detsembri seisuga 41. kohal. 
Krahvil ja krahvinnal on kolm last:
Prints on heategevusorganisatsiooni SOS Children's Villages UK ('Suurbritannia SOS-lastekülad') usaldusisik.
Sylvana, St. Andrewsi krahvinna

Sylvana Palma Windsor, St. Andrewsi krahvinna (Sylvana Palma Tomaselli) (sündinud 28. mail 1957 Placentias Kanadas) on George Windsori, Kenti hertsogi vanema poja abikaasa.
Ta sündis Placentias Kanadas Maximilian Karl Tomaselli ja Josiane Preschezi tütrena 28. mail 1957.
25. detsembril 1977 abiellus ta Vancouveris John Paul Jonesiga; nad lahutasid abielu 1981.
9. jaanuaril 1988 abiellus ta Edinburghis George Windsoriga. Et Sylvana on katoliiklane, kaotas tema vastne abikaasa George Windsor oma koha Briti troonipärimisjärjekorras. Lordil ja leedil on kolm last:
Kõik lapsed kuulusid sünnijärgselt troonipärimisjärjekorda, kuid Edward liitus 2003 katoliku kirikuga ning kaotas seetõttu oma koha.
Leedi St. Andrews on Cambridge'i ülikoolis ajaloo ning sotsiaalteaduste ja politoloogia õppejõud.
Edward Windsor, lord Downpatrick

Edward Windsor, lord Downpatrick (Edward Edmund Maximilian George Windsor) (sündinud 2. detsembril 1988) on St. Andrewsi krahvi ja krahvinna ainus poeg. Tema isa on Kenti krahvi ja krahvinna vanem poeg. 
Tal on ka kaks nooremat õde: leedi Marina-Charlotte Windsor ja leedi Amelia Windsor. 
Lord Downpatrick on oma isa järel Kenti krahvkonna pärija ning selle tõttu kannab lord Downpatricku tiitlit. 
Oma vanaema eeskuju järgides liitus Edward 2003. aastal katoliku kirikuga ning eemaldati seetõttu troonipärimisjärjekorrast. Kuna ka Edwardi ema on katoliiklane, ei kuulu ka tema isa troonipärimisjärjekorda.
Marina-Charlotte Windsor

Leedi Marina-Charlotte Windsor (Marina-Charlotte Alexandra Katherine Helen Windsor) (sündinud 30. septembril 1992 Cambridge'is) on St. Andrewsi krahvi ja krahvinna teine laps ning vanem tütar. 
Tal on vanem vend Edward ja noorem õde Amelia.
Ta sündis Cambridge'is Rosie haiglas ning on nime saanud oma vanavanaema Marina järgi. 
Ta oli 2008. aastal Briti troonipärimisjärjekorras 25. kohal, kuid eemaldati sealt, sest ta pöördus roomakatoliku usku, nagu tema isa ja vend olid varem teinud.
Las Vegas

Las Vegas on Nevada osariigi suurim linn Ameerika Ühendriikides. Linn on rahvusvaheliselt tuntud oma kasiinode, meelelahutusasutuste ja kireva ööelu poolest.
Elanike arv oli 2020. aasta rahvaloenduse kohaselt 641 903. Rahvaarvult on see Ameerika Ühendriikides 25. kohal. Rahvastikust moodustasid 46,0% valged, 12,9% mustad või afroameeriklased ning 7,2% aasialased. Ladinaameeriklasi (sõltumata rassist) oli 33,3%. Las Vegases elab lisaks 0,6% põlishavailasi või Vaikse ookeani saarlasi, nende suhteliselt suure arvu pärast kutsutakse linna "üheksandaks Hawaii saareks". Las Vegas Valley suurlinnastus elab üle 2,2 miljoni inimese.
Las Vegas on asutatud 1905. aastal. Linnaõigused sai Las Vegas 1911. aastal. 20. sajandil asutatud linnadest on see kõige kiiremini kasvava rahvaarvuga linn.
Linna hüüdnimi on inglise keeles Sin City ('patulinn').
Turism.
Las Vegase suurimad turismiobjektid on kasiinod ja hotellid. Kuulsaimad kasiinod asuvad Las Vegas Boulevardi osa Paradise'is ja Winchesteris, mida kutsutakse Las Vegas Stripiks. Paljud hotellid on hiigelsuured ja asuvad enamasti kasiinoalade naabruses. Ka kesklinnas on palju hotelle, mis olid algusaastatel mängurluse keskmeks.
Kui varem oli Las Vegas hasartmängudega tegelevatele ettevõtetele aastakümneid suur tuluallikas, siis nüüdseks on trend muutunud. 2013. aastal jäid kasiinod 1,35 miljardi USA dollariga kahjumisse ning pole seni enam kasumisse jäänud.
Sport.
Las Vegase linnastus tegutseb kolm Põhja-Ameerika suurliigades mängivat klubi. NHL-is mängiv jäähokiklubi Vegas Golden Knights alustas Las Vegases tegevust 2017. aastal. Ameerika jalgpalli klubi Las Vegas Raiders kolis Las Vegasesse 2020. aastal California osariigist Oaklandist. Naiste korvpalli kõrgliigas WNBA mängiv Las Vegas Aces kolis Las Vegasesse 2018. aastal.
Amelia Windsor

Leedi Amelia Sophia Theodora Mary Margaret Windsor (sündinud 24. augustil 1995) on St. Andrewsi krahvi ja krahvinna noorim laps ja teine tütar. 
Tal on vanem vend Edward ja vanem õde Marina-Charlotte. 
Ta on 2015. aasta seisuga Briti troonipärimisjärjekorras 35. kohal. Kuna Amelia ema on katoliiklane, siis kõrvaldati tema isa pärimisjärjekord. Ka Amelia vend ja õde pöördusid katoliku usku, seega on Amelia oma perekonnast troonipärimisjärjekorras ainus.
Helen Taylor

Leedi Helen Taylor (Helen Marina Lucy Windsor; sündinud 28. aprillil 1964) on Kenti krahvi ja krahvinna teine laps ning ainus tütar. Tal on vanem vend George ja noorem vend Nicholas. Ta oli 2011. aasta seisuga Briti troonipärimisjärjekorras 32. kohal.
18. juulil 1992 abiellus ta Timothy Tayloriga Windsoris St. George'i kabelis. Abielludes sai tema nimeks leedi Helen Windsori asemel leedi Helen Taylor. Paaril on neli last, kes kuuluvad samuti troonipärimisjärjekorda:
Leedi Taylor on Armani moemaja ja Bvlgari juveeliäri esindaja.
Nicholas Charles Windsor

Lord Nicholas Windsor (Nicholas Charles Edward Jonathan Windsor) (sündinud 25. juulil 1970) on Kenti krahvi ja krahvinna kolmas laps ning teine poeg. Tal on vanem vend George ja vanem õde Helen. 
Lord Nicholas sündis, kuuludes Briti troonipärimisjärjekorda kui Briti monarhi lapselapselaps. Kuid 2001. aastal võttis ta ema eeskujul omaks katoliku usu ning kaotas sünnijärgse koha troonipärimisjärjekorras. 
Lord Nicholas on Märter Kuningas Charlesi nimelise ühenduse patroon. Tema tiitel "lord" tuleneb tema sünniõigusest, olles vürsti poeg ja Briti monarhi järeltulija. Ta oleks olnud "Tema Kuninglik Kõrgus prints Nicholas", kuid 1917, aasta seadusega ei kuulu see tiitel monarhi lapselapselastele. 
Tema lapsed saavad küll perekonnanime Windsor, kuid ei kanna ühtegi tiitlit. Tema lapsed kuuluvad troonipärimisjärjekorda tingimusel, et nad on anglikaanid (mitte katoliiklased).
Abielu ja lapsed.
Lord Nicholas Charles Windsor abiellus 2006. aastal Paola Doimi de Lupis Frankopan Šubić Zrinskiga, keda selles abielus olles tuleks kõnetada kui Lady Nicholas Windsori. Nende abielu sõlmiti 19. oktoobril 2006 ja kiriklik laulatus peeti 4. novembril 2006.
Lääne-Karpaadid

Lääne-Karpaadid (slovaki "Západné Karpaty", tšehhi "Západní Karpaty", poola "Karpaty Zachodnie") on mäestik Euroopas, Karpaatide loodeosa. Mäestik koosneb valdavalt ida–läänesuunalistest ahelikest. Kõrgus kuni 2655 m.
Alicudi

Alicudi on saar Türreeni meres, üks Lipari saartest. 
Pindala 520 ha. Saar on mägine, kõrgus kuni 675 m. 
Kuulub Itaaliale.
Parabool

Parabooliks nimetatakse tasandi kõigi selliste punktide hulka, mis on võrdsel perpendikulaarsel kaugusel sellel tasandil asetsevast etteantud sirgest "l" ja etteantud punktist "F".
Punkti "F" nimetatakse parabooli fookuseks ja sirget "l" parabooli juhtsirgeks. Juhtsirge on risti parabooli keskteljega.
Tähistades parabooli tähega "P", saab ülaltoodud definitsiooni kirja panna valemina:
 formula_1
Selles valemis tähistab formula_2 punkti "X" kaugust juhtsirgest "l" ja formula_3 punkti X kaugust fookusest (fokaalraadiust).
Parabooli ekstsentrilisus on 1.
Teised definitsioonid.
Parabooli võrrand.
Koolimatemaatikas defineeritakse parabooli funktsiooni "y" = "ax"² + "bx" + "c" = 0 graafikuna. Selline definitsioon kirjeldab ainult niisuguseid paraboole, mille juhtsirge on paralleelne x-teljega. Küll aga võib iga parabooli puhul leida sellise ristkoordinaadistiku, milles parabool on mõne niisuguse kujuga funktsiooni graafik. 
Koonuselõige.
Parabool on koonuselõige, mis tekib koonuse lõikamisel tasandiga, mis on paralleelne ühega koonuse moodustajatest.
Ellipsi ja teiste koonuselõigete üldistus.
Parabool on kujundlikult käsitletav ellipsina, mille üks fookus on antud ja teine on kadunud lõpmatusse kaugusesse..seda pole. (Siin avaldub kujukalt lõpmatuse määramatus, eriline staatus arvude hulgas. Lõpmatust ei saa vaadelda lõpliku kohana arvteljel.) Samas tuleb parabooli ja ellipsi sarnasuse kõrval meeles pidada, et ellipsi ekstsentrilisus on väiksem kui 1, parabooli ekstsentrilisus on aga täpselt 1. Samuti erinevalt ellipsist ei saa parabooli haarad kokku. Parabool on nagu ellipsite rea viimane, pöördeline punkt ja üleminek erinevate, ühest suuremate ekstsentrilisustega hüperboolide hulka. Kui ellipsid ja hüperboolid on erinevate proportsioonidega, sest neid moodustavad tasandid lõikavad koonust erinevate nurkade all, siis ringjoon ja parabool on alati ühesuguse proportsionaalse kujuga, kuna neid moodustav lõikav tasand on ainult üks ja koonuse suhtes kindel nurk (ringi puhul koonuse teljega risti, parabooli puhul paralleelne koonuse moodustajaga).
Kõdunud parabool.
Kui fookus asetseb juhtsirgel, siis parabool kõdub sirgeks, mis läbib fookust ja ristub juhtsirgega. Kõdunud lahendid tekivad selliste koonuselõigete puhul, kui lõikav tasapind läbib koonuste ühist tipu punkti.
Latus rectum paraboolil.
Latus rectum (ladina keeles "otse küljele") paraboolil on sirglõik, mis ühendab parabooli haarasid, läbides fookust ja olles risti parabooli keskteljega ning paralleelne juhtsirgega. Parabooli latus rectum on 4 korda pikem, kui fookuse kaugus parabooli haripunktist või juhtsirge kaugus haripunktist.
Salvatore Adamo

Salvatore Adamo, tuntud ka kui lihtsalt Adamo (sündinud 1. novembril 1943 Itaalias Comisos) on itaalia päritolu Belgia laulja ja helilooja.
Tema esitatud lauludega albumeid on müüdud üle 100 miljoni. Põhiliselt laulab ta prantsuse keeles.
Tema isa Antonio oli kaevukaevaja ja ema Concetta koduperenaine. Isa emigreerus 1947. aasta veebruaris Belgiasse ja hakkas tööle Marcinelle'is kaevanduses. Ema sõitis sama aasta juunis talle järele ja võttis lapsed kaasa. Nad hakkasid elama Monsi lähedal, algul Ghlinis ja pärast Jemappesis. 1960. aastaks oli peres juba seitse last. Kuigi Salvatore Adamo on praktiliselt kogu elu Belgias elanud, on ta säilitanud Itaalia kodakondsuse ning Belgias on tal üksnes alaline elamisluba, sest Belgia ei luba topeltkodakondsust.
Isa ei tahtnud, et Salvatorest saaks kaevur nagu temast. Sellepärast püüdis ta anda lastele hea hariduse. Salvatore õppis kohalikus katoliiklikus koolis ja oli püüdlik õpilane. Eriti paistis ta silma oma musikaalsete võimetega.
1960. aastal osales Salvatore Adamo Radio Luxembourgi korraldatud lauluvõistlusel omaloodud lauluga "Si j'osais" ja tunnistati 14. veebruaril 1960 lauluvõistluse finaalis Pariisis võitjaks. Sellest algas tema edukäik poplauljana.
1966. aastal Salvatore abiellus, tal on kaks poega ja üks tütar.
2001. aastal lõi Belgia kuningas Albert II Salvatore Adamo rüütliks.
Višera jõgi (Kama)

Višera (vene "Вишера") on jõgi Euroopas. Algab Uurali läänenõlvult, voolab valdavalt edelasse. Suubub vasakult Kamasse. Pikkus 415 km.
Kelmė

Kelmė () on linn Leedus, Kelmė rajooni halduskeskus.
Asub Kražantė jõe kaldal merepinnast 128 meetri kõrgusel. Linna vana saksakeelne nimetus on "Kelm", poolakeelne aga "Kielmy".
Vaatamisväärsusteks on Kelmė mõisa hoonetekompleks, uusgooti siilis katoliku kirik (1901–1912), aastal 1615 valminud kalvinistide kirik ja luteri kirik.
Elanike arv.
2011. aasta rahvaloenduse andmetel oli Kelmė elanikest leedulasi 98,44% ja venelasi 1,03%.
Ajalugu.
Esmamainimise aeg on teadmata. Oletatakse, et asulat on mainitud 1295. aastal nimega "Kymel" või "Kimel"; teise teooria järgi 1386. aastal nimega "Stabuncaln", "Stabekalne", 1395. aastal ka "Stabekalmen". Kindlamalt saab asulaga seostada mainimist 1410. aastal.
Aastal 1416 püstitati sinna esimene kirik. Aastal 1511 tekkis selle juurde turuplats. XVI sajandil on esmamainiud ka sealset mõisa. Aastal 1526 sai Kelmėst alev. Aastal 1615 valmis sealse kalvinistide koguduse kirik, selle juures hakkas tegutsema ka kool. Aastail 1655 ja 1701 rüüstasid alevit Rootsi väed.
Aastal 1830 rajati linna piiritusevabrik, aastal 1860 aga õllevabrik. Alevi kasvule aitas kaasa aastal 1858 avatud Riia ja Tilsiti vaheline postimaantee, alevisse rajati postijaam, selle juurde tekkis aga väike turulaks. XIX sajandil kujunes Kelmė juutide asulaks; aastal 1897 olid Kelmė 3914 elanikust 2710 juudid. Esimese maailmasõja ajal, aastal 1915, põles suurem osa alevist maha.
Teise maailmasõja ajal hukkasid Saksa okupatsiooniväed 450 asulas elanud juuti. Pärast sõda tegutsesid asula ümbruses Leedu metsavennad. Linnaõigused sai aastal 1947.
Kelme

Kelme ehk serooskest ehk serooskelme ehk seroosne kelme ("tunica serosa" ehk "serosa") on inimesel ja loomadel mõningaid kehaõõsi vooderdav ja mõningaid elundeid kattev õhuke rakukiht.
Inimesel on: